29
Raka ra Mlungu kahi za phuto
Zaburi ya Daudi.
1 +Muishimuni Mwenyezi Mlungu, mwi viumbe vya mlunguni,
kpwa kukala ana nguma na nguvu.
2 Muishimuni Mwenyezi Mlungu kpwa ajili ya nguma ya dzinare,
muabuduni kahi ya unono wa utakatifuwe.
3 Sauti ya Mwenyezi Mlungu inasikirika dzulu ya madzi,
Mlungu wa nguma ananguruma dza chiguruguru,
na sautiye inasikirika dzulu ya bahari.
4 Sauti ya Mwenyezi Mlungu ina nguvu,
sauti ya Mwenyezi Mlungu ina nguma.
5 Sauti ya Mwenyezi Mlungu nkuvundza mihi na mierezi,
Mwenyezi Mlungu nkuvundza-vundza mierezi ya Lebanoni.
6 Nkuihenda myango ya Lebanoni ikatina-tina avi ni ndama,
mwango wa Sirioni* avi ni mwana nyahi.
7 Sauti ya Mwenyezi Mlungu
nkuhenda limeme rimeke.
8 Sauti ya Mwenyezi Mlungu nkusumbisa weru,
iye anasumbisa weru wa Kadeshi.
9 Sauti ya Mwenyezi Mlungu inasumbisa mivure
na kuhenda mihi yosi ya tsakani ikute makodza,
wakati chila mmwenga ndani ya nyumba ya kuvoya Mlungu
anaamba kpwa raka ra dzulu, “Nguma ina Mwenyezi Mlungu.”
10 Mwenyezi Mlungu asegere kpwenye chihi cha endzi dzulu ya mafuriko,
Mwenyezi Mlungu asegere kpwenye chihi cha endzi na anatawala hata kare na kare.
11 Mwenyezi Mlungu na aaphe nguvu atue!
Mwenyezi Mlungu najaliye atue amani!
+ 29:1 Zaburi 96:7–9 * 29:6 Dzina ranjina ra mwango Sirioni ni mwango Herimoni.